Darrere les passes del comte Arnau | M'agrada Compartir\nInici > > Darrere les passes del comte Arnau\n18 Sep 2012 1 comentari Redacció\nDarrere les passes del comte Arnau\nLa llegenda ha convertit el comte Arnau en el mite per excel·lència de la Catalunya medieval. Es basa en una cançó popular que ha sobreviscut al pas dels segles. Segons diu la tradició, per culpa dels seus pecats -relacionar-se amb una abadessa i no pagar els seus vassalls tal com havia promès- el van castigar a cavalcar eternament com ànima en pena sobre un cavall negre, acompanyat per un grup de gossos diabòlics.\nSembla que el comte Arnau real pertanyia a la família dels Mataplana –una de les més importants i influents de la Catalunya medieval- i va ser el darrer baró de Mataplana. Entre les seves possessions figura el castell-palau de Mataplana (s.XI-s.XIV). Situat molt a prop de Gombrèn, és un bon punt per seguir la pista del comte Arnau per la zona. Les excavacions realitzades al segle passat van permetre recuperar la primera planta del castell. Tots els objectes que s’hi van trobar, com l’escut de la família Mataplana, es poden veure al Museu del comte Arnau que hi ha a Gombrèn. El darrer diumenge de cada mes s’organitzen visites guiades al castell.\nCastell de Mataplana, prop de Gombrèn\nDes de Gombrèn, es pot anar fins al santuari de Santa Maria de Montgrony. Segons la llegenda, el comte Arnau va construir els 144 esglaons tallats a la roca, que van des de l’hostatgeria fins a l’església romànica de Sant Pere de Montgrony. D’aquí li ve part de la seva mala fama: sembla que va prometre als seus vassalls una mesura de blat per cada mesura de pedra que traguessin. Però no va complir la seva promesa.\nEsplanada des d’on surten les escales cap a Sant Pere de Montgrony\nEl primer tram d’escales puja des de l’hostatgeria fins a la petita capella de Santa Maria de Montgrony, una de les anomenades verges trobades. La imatge actual és una reproducció de l’original, malmesa en un incendi. Hi ha notícies del culte a la Mare de Deú de Montgrony des del 1.400.\nInterior de la capella de Santa Maria de Montgrony\nDes d’allà es continua la pujada fins a l’església de Sant Pere de Montgrony. Està documentada des del 899 i es va consagrar al 1.138. Té un pòrtic amb tres arcs que precedeix el portal i una gran nau amb absis i dues absidioles en disposició de creu. La porta d’entrada encara conserva gran part de la forja romànica amb què es va reforçar la porta. Des d’allà es pot apreciar una bonica panoràmica del Ripollès.\nVista de l’exterior de l’església de Sant Pere de Montgrony\nMontgrony és el punt de partida per fer excursions cap al Puig de Sant Pere, el Puig de Montgrony, l’Avenç de Sant Ou, etc. Els amants de l’escalada aprecien considerablement la cinglera on s’assenta el santuari, on hi ha una gran quantitat de vies obertes.\nMontgrony és molt apreciat pels amants de l’escalada\nEl pas del comte Arnau per Sant Joan de les Abadesses i altres punts del Ripollès, el deixarem per un altre post.\ngold price va dir això el 25 oct 2012


El Mercat Medieval de Guimerà conclou amb més de 20 mil visitants\nLa 25a edició ha estat un èxit pel poble després de superar el rècord d’anys anteriors i incorporar un 'Room Escape'\nLa 25a edició del Mercat Medieval de Guimerà ha estat tot un èxit. El poble ha tancat aquest cap de setmana amb un nou rècord de visitants, 20 mil persones.\nMés de 20 mil persones han assistit aquest cap de setmana al Mercat Medieval de Guimerà, turistes de totes les edats i de totes les regions de Catalunya, especialment de Lleida i Tarragona, tot i que també hi va haver molts turistes barcelonins, segons ha afirmat l’alcalde del poble, Salvador Balcells.\nPer una banda, Balcells destaca que “aquest any s’ha fet molta publicitat del mercat medieval, gràcies a les xarxes socials, la premsa escrita, la radio i la televisió”. Per altra banda, està clar que al celebrar la 25a edició i donar una veu tant amplia del succés, la culminació final ha provocat una “satisfacció increïble pel poble, i sobretot per tots els organitzadors” remarca Balcells.\nUna de les novetats que ha incorporat el Mercat Medieval de Guimerà ha estat l’activitat del Room Escape, que permetia conèixer al detall la història real de la casa en el seu context.\nPer als més petits, aquest any, les activitats s’han traslladar a la part baixa del poblels on els infants han pogut gaudir de manualitats de tota mena, com per exemple tallers de sabó, treballs manuals, ruquets, entre d’altres.\nA més, s’ha tornat a comptar amb les visites guiades pel poble, que ja feia anys que no es feien i “han cautivat a tot el públic turistic” ha emfatitzat l’alcalde, Salvador Balcells.


Sanitat descarta decretar el tancament d’escoles pel coronavirus - À Punt\nSanitat descarta decretar el tancament d’escoles pel coronavirus\nConsidera que tindre els menors a casa suposaria un risc per als cuidadors més majors.\n05 de març 2020 - 08:24\nEl tancament d’escoles, com a Itàlia, no s’ha plantejat a Espanya perquè fins ara no s’havien donat casos de coronavirus en xiquets, tot i que ja n’hi ha tres de diagnosticats: dos a Castella-la Manxa i un a Madrid. De moment, el Ministeri de Sanitat no veu necessari tancar els col·legis on estudien els menors afectats. El director del Centre de Coordinació d’Alertes i Emergències Sanitàries, Fernando Simón, assegura que aquesta mesura “no seria útil per a frenar l’expansió” de la malaltia.\nMés encara, segons ha dit Simón en l’última compareixença aquest dimecres per a explicar la situació de l’epidèmia, que els xiquets estiguen a casa podria incrementar el risc de transmissió. Si es tanquen els col·legis, mobilitzaria els familiars per a poder estar amb els menuts i això podria posar en risc els cuidadors més majors, que són els més vulnerables al coronavirus.\nQuatre contagis en menors\nFins ara, es comptabilitzen quatre positius en menors d’edat. A la xiqueta de 4 anys de Madrid i als dos germans de Guadalajara cal sumar la xica de 16 anys de Girona. Són contagis que preocupen les famílies i la població, però els experts fan una crida a la calma. El catedràtic de Genètica i del grup Infecció de salut pública Fisabio-UV, Fernando González Candelas, assegura que no cal preocupar-se per l’aparició de casos de coronavirus en pacients infantils. Apunta que hi ha pocs casos al món i que més prompte o més tard havia de passar. Assenyala també que encara es tardarà un temps a saber, gràcies als estudis, per què els xiquets i les xiquetes tenen un menor risc d’infecció.


Un programa d’activitats esportives pretén millorar la inclusió social i prevenir el risc d’exclusió\nEs durà a terme durant 8 sessions. La primera va tindre lloc el passat 8 de juny i l'última està prevista per al 27 de juliol de 2022.\nEscrit per Mireia Pascual 27 juny 2022\nEs treballa la inclusió mitjançant la pràctica esportiva com una eina de sociabilització. Hi ha tres grups: menors de 40 anys, persones amb risc d'exclusió o persones amb malaltia mental.\nEl programa s’ha llançat des de les Regidories d'Esports i de Polítiques Inclusives de l'Ajuntament d'Alcoi i té com objectiu prevenir el risc d’exclusió i afavorir la integració mitjançant l’activitat física, normalitzant i promovent la pràctica esportiva en col·lectius desfavorits de la població.\nS’utilitza la pràctica esportiva com a eina de socialització i inclusió per a persones que per un motiu o un altre actualment es troben en una situació de dificultat.\nS'ha estructurat en tres grups: un per a menors de 40 anys, un altre per a persones amb risc d'aïllament social, i un tercer per a persones amb malaltia mental. Es durà a terme durant 8 sessions. La primera va tindre lloc el passat 8 de juny i l'última està prevista per al 27 de juliol de 2022.\nDins del programa es desenvolupa una sessió de “Functional” a la setmana. Aquesta sessió és igual que la que es desenvolupa en les activitats del centre esportiu, això sí, adaptant-la a les singularitats del grup i augmentant progressivament la seua dificultat a mesura que els participants milloren les seues destreses i capacitats físiques. Durant el programa es valorarà la modificació d'aquesta sessió per altres de major dificultat, i fins i tot d'activitats de fitness dins de l'aigua.\nTotes les activitats es realitzen al Complex Esportiu Municipal Eduardo Latorre.\nEl CEIP Sant Vicent i el CPEEE Tomás Llácer comparteixen una jornada d’esport inclusiu\nEsport 3D: torna, dos anys després, la festa de l’esport d’Alcoi amb més de 20 modalitats\nUns 5.000 esportistes han participat a l’Esport 3D d’Alcoi


Històric Nats Nus\nToni Mira (Coreògraf, ballarí i actor)\nEstudia fins a cinquè curs d´Arquitectura a l´Escola Tècnica Superior d'Arquitectura de Barcelona. Graduat en Dansa Contemporània a l’Escola Superior de Dansa i Coreografia de l´Institut del Teatre de Barcelona.\nDes de la seva graduació i fins a la actualitat, ha treballat com a actor i ballarí en diverses companyíes de dansa i teatre de la ciutat.\nL’any 1987, juntament amb Claudia Moreso, crea la companyia de dansa “Nats Nus”, amb la qual ha creat una trentena d’espectacles, tant per a adults com per a tots els públics, que han estat representats en més de vint països de quatre continents.\nHa estat coreògraf convidat en diverses companyíes de dansa contemporània europees. També ha treballat com a coreògraf en nombrosos musicals i espectacles de teatre i música de la ciutat.\nImparteix cursos i tallers de dansa, coreografía i tècniques videogràfiques aplicades a l’espectacle en diverses ciutats europees. Ha estat coreògraf en molts programes infantils de televisió, així com actor en diverses series també de televisió.\nDes del 2006 està implicat en nombrosos projectes coreogràfics i educatius amb nens i adolescents, així com també amb col.lectius en perill de exclusió.\nEn l’actualitat combina aquestes feines coreogràfiques i educatives, amb la creació i realització de mappings sobre façanes, amb la incorporació de ballarins o d’altres col·lectius actuant en directe.\nMembre fundador actiu de l’espai de creació “La Caldera”. Amb aquest colectiu reb l’any 2005 el Premi Nacional de Dansa. Toni Mira també ha estat guardonat amb el Premi Ciutat de Barcelona de Dansa 2009 i el Premi Nacional de Dansa 2010.\n2018- Premi I LAKE DANCE a la trajectòria professional.\n2011- Premir del públic al Millor espectacle Festival Teatre Manacor amb “En Attendant l’Innatendue” (Toni Mira-Claire Ducreux).\n2010. Premi Nacional de Dansa. Generalitat de Catalunya.\n2010- Premi Ciutat de Barcelona de Dansa. Ajuntament de Barcelona.\n2009- Millor espectacle de dansa.Festival FETEN amb “Momentari” (Nats Nus).\n2008- Premi APDC a la trajectòria professional.\n2003- Accècit Premi Ciutat de Barcelona d’Arts Escèniques amb “Loft” (Nats Nus).\n2002- TOTAL AWARD a l’espectacle més creatiu. Festival Edimbourg amb “Ful” (Nats Nus).\n2001- Premi al Millor espectacle de Dansa segons els lectors del diari “El País” amb “Ful” (Nats Nus).\n1994- Tercer Premi de Camera Dance de Vancouver amb “Graons” (Nats Nus).\n1993- Primer Premi del Festival de Vídeo de Llívia amb “Graons” (Nats Nus).\n1989- Tercer Premi “Oscar López” amb “Taburets” (Nats Nus).\n1989- Primer Premi II Certamen coreográfico de Madrid amb “5 a.m” (Nats Nus).\n1987- Primer Premi “Oscar López” amb “Iunx” (Nats Nus).\n1985- Segon Premi “Tórtola Valencia” amb “Saxo de Hielo” (Ballet Contemporani de Barcelona).


L’autònom que treballa a casa pot deduir-se l’aigua, llum, gas i telèfon > ASEIDO, Asesoría fiscal y laboral online para emprendedores\nL’autònom que treballa a casa pot deduir-se l’aigua, llum, gas i telèfon\nPublicat a: Autònoms, Fiscal, Actualitat el 16/06/2015 per Aseido Consulting\nSegons una sentència del Tribunal Superior de Justícia de Madrid, avala que els autònoms que treballin des de casa puguin deduir-se una part de les despeses de llum, gas, calefacció o telèfon. Ara la sentència contradiu la pràctica seguida fins ara per Hisenda i el jutge dictamina que si la legislació permet l'afectació parcial de l'habitatge, no és lògic que la DGT (Direcció General de Tributs) exclogui els subministraments.\nAquesta sentència, es contradiu amb el criteri seguit per Hisenda en el qual només admet aquesta possibilitat, si els subministraments s'utilitzen exclusivament per a l'activitat.\nLes despeses que un autònom pot deduir sempre generen polèmica davant l'administració. Els autònoms que treballen des de casa i que utilitzen l'habitatge com a oficina, són els més comuns a l'hora d'incloure aquests despeses. Segons la Direcció General de Tributs, diu que els autònoms poden deduir les despeses de l'habitatge com la hipoteca, lloguer, IBI, quota de comunitat o altres taxes (escombraries), sempre en la part proporcional que s'utilitza l'habitatge per a l'activitat professional . Però Hisenda dictamina que els subministraments només siguin desgravables quan s'utilitzin exclusivament per al desenvolupament de l'activitat professional.\nLa sentència del Tribunal Superior de Justica de Madrid, no obliga a Hisenda a modificar el seu criteri, però ara hi ha més arguments per recórrer davant l'Agència Tributària les liquidacions en què es discuteix o ens neguen la deduïbilitat.


- J.4: Tortosa Ebre B-FEMENÍ F7 1-1. (26/10/2013)\nGemma (70), Flor (C) (46), Navarro (35), Eva (63), Xula (65), Alba (42) i Castells (40). SUPLENTS: Jowi (38), Perelló (17), Sandra (33) i Mirey (41).\nPunt que fa justícia a l'esforç fet\n0-1 Jowi (17'). Roba la pilota a la defensa rival i supera la portera amb una vaselina des de fora l'àrea.\n1-1 (62'). Jugada des de l'esquerra, paret amb la davantera i es planta davant Gemma i la supera amb un xut ajustat.\nEmpat entre els filials del Tortosa Ebre i La Cava, que premiava els mèrits d'un equip i l'altre. El nostre femení es va avançar amb un gran gol de Jowi al primer temps, però a falta de 8 minuts les tortosines van trobar l'empat.\nVa ser un duel intens que va començar amb domini local, i amb la capitana Maria buscant el gol amb xuts potents que van sortir desviats. La Cava va millorar amb els canvis i Jowi, que sols feia 4 minuts que estava al camp, feia al 17' el primer gol del partit. Pressionava la sortida de pilota de les centrals rivals, la robava i feia una vaselina precisa que superava a Carla per sobre i entrava després de tocar al travesser.\nAl minut 19 Perelló entrava al camp i en el primer baló que tocava va perdonar el 0-2. Servei llarg de banda d'Eva que li arribava sola al segon pal, on rematava massa suau i donava temps a la portera tortosina a fer l'aturada. A l'altra banda Gemma i les centrals actuaven amb total seguretat per evitar la reacció de les locals. Una falta de Jowi i una bona jugada de Castells per banda dreta van fer actuar de nou a Carla per evitar un altre gol cavero, abans del descans.\nLa Cava va sortir al segon temps amb ganes de fer el segon i sentenciar i Jowi va obligar a intervenir a Carla en una altra falta. També Alba va tenir una bona arribada per banda dreta que va ser interceptada. Xula dirigia el joc en atac i a més feia un gran treball ajudant a les centrals en tasques defensives. Tant Navarro com Sandra van estar perfectes aturant a la punta del primer equip tortosí Paula, que era la més perillosa del Tortosa Ebre.\nAl minut 62 Flor, Xula i Sandra es quedaven aturades a l'escoltar un xiulet que venia d'un camp annex i ho va aprofitar la tortosina Mireia per penetrar, fer una paret amb Paula i plantar-se sola davant Gemma que res podia fer per evitar l'empat. En els 8 minuts finals els dos equips van buscar els tres punts i La Cava va tenir l'ocasió més clara al darrer minut. Jowi disposava d'una altra falta a la frontal i a la tercera va estar a punt de ser la vençuda però el pal ho va evitar. El baló es va passejar per la línia de gol i Eva va fer una passada enrere a Mirey que va xutar fora. Hagués estat un gran final per a un partidàs de totes les joves noies blanc-i-blaves que ho van donar tot durant els 70 minuts del partit per signar l'empat 1-1 definitiu. Amb aquesta actitud, el resultat és el de menys, ja arribaran els èxits.


Una greu confusió – LA VERITAT US FARÀ LLIURES\nUna greu confusió\nCarmen Maura, ha dit: “Em posa negra donar diners als catalans, que són els que menys ho necessiten.”\nParlar dels catalans en general, ja és molt agosarat, com parlar, en general, dels metges o metgesses, dels mecànics/ques, dels periodistes, dels advocats o advocadesses, dels capellans (o capelllanes en altres latituds), o com parlar dels francesos/es, italians/es, xinesos/es, etc… Hi ha tal diversitat en una professió o en un poble, que no es pot dir quasi bé res que sigui comú, a no ser alguns trets culturals-històrics que s’han anat forjant, o alguns tòpics i estereotipus confeccionats per interessos sovint amagats.\nAra el que és molt interessant és la segona part de la frase: “els que menys ho necessiten”. Es veu que la senyora Carmen Maura, i per desgràcia moltes persones polítiques, artistes, intel·lectuals i molta part del poble espanyol, no sap, no saben, o han oblidat que a Catalunya com a tot el món, hi ha classes socials. I unes viuen millor econòmicament que altres. A Catalunya, com a tot el món regeix el sistema capitalista, que és creador i reproductor de desigualtat i depredador de la natura. Només cal mirar algunes dades econòmiques bàsiques, per fer notar la pobresa que hi ha a Catalunya i l’augment de la distància entre els “més rics” i els “més pobres”, com ha anat passant als països d’ Europa, després de la crisi del 2008. Qui són els que menys ho necessiten?: els “més poderosos i rics de Catalunya i de l’ Estat espanyol, l’elit del qual segueix escurant molts dels diners creats a Catalunya. Ara ens en treuen, de diners, a més a més, fins i tot amb les multes i fiances que paguem pels presos i exiliats polítics.\nPer tant a Catalunya, com a totes les nacions i regions de les Espanyes, d’Europa i de tot el món, les capes precàries populars (el ”precariat”) necessiten de la solidaritat de tothom, i sobre tot d’un canvi de sistema econòmic per un de més igualitari. Aquest sistema nou es va creant a base d’alternatives socials, econòmiques, polítiques, culturals i espirituals sorgides en les classes populars, i a base de la pressió dels moviments populars d’emancipació social i nacional.\nEl contraposar territoris i no classes socials a les Espanyes, confusió que han fabricat interessadament, no solament els grans mitjans de comunicació espanyols, amb alguns “falsos” intel·lectuals, sinó també els governs inclosos els socialistes, ha ocultat el conflicte de classes que hi ha a arreu i ha produït una catalanofòbia (i bascofóbia, i altres “fòbies”). D’aquesta manera, menyspreant els pobles catalans, bascos, etc., s’han volgut aturar o anul·lar els seus moviments per l’auto-determinació dins de la versió popular dels quals hi han propostes socials de més igualtat i de canvi de sistema socioeconòmic, i de més democràcia participativa. Aquesta és la que no els convé de cap manera a les elits econòmiques de l’ Estat, ja que posa en qüestió els seus privilegis i prebendes.\nJa seria hora que les esquerres de les Espanyes (i per suposat a Catalunya) escoltessin el que viu, sofreix, esperona i mobilitza al “precariat”, tornessin a introduir en el seu discurs el conflicte de classes, i els camins vers un altre sistema socioeconòmic, i ho difonguessin al màxim fent pedagogia popular, per contrarestar aquesta ideologia que fa dir a la Carmen Maura (i a molts, masses d’altres) que “els posa negra donar diner als “catalans”. Dir posar “negra”, no se li escapa una certa xenofòbia?. Ella és “la negra” ho són “els catalans”(?).\nEl “mite” infundat que els catalans “som rics”, generalització basada en una molt baixa apreciació sociològica, com molts “mites” intel·ligentment teixits, recolzats per recursos econòmics, ha seduït a molta població. Els seus constructors han sabut vincular l’estereotipus “garrepa, estalviador, emprenedor” dels catalans, amb la universalitat de la riquesa creada (però mal distribuïda com “pertoca” al capitalisme). Potser és més veritat que els catalans (i ja seria una generalització que caldria matisar molt) comptem quan es tracta d’economia, comercialitzem i pactem i per tant ens és convenient saber què negociem, que no pas que som uns “garrepes”.\nL’intercanvi, la comunicació i el diàleg directe entre poble i poble, entre ciutadà/na i ciutadà/na, deixant-nos de les influències dels mitjans de comunicació (que són empreses de propaganda) és el que ens permet conèixer-nos amb autenticitat i encertar camins comuns d’alliberament. Aquest tracte directe, ja fa temps que es dona a Catalunya entre persones procedents de diferents indrets de totes les Espanyes, i ara, de diferents indrets del planeta, i és el que està donant fruit per comprendre’ns, acollir-nos i ajudar-nos mútuament. És el que vaig viure personalment en el “tu a tu” quan vaig viure tres anys a Madrid. Parlant ens entenem i els altres entenen el que vivim a Catalunya. Estic convençut que les persones amb les que vaig fer amistat a Madrid, tot i les confusions, i interferències comunicatives que ens estan fent molt mal a tots i totes, no es deixen entabanar per frases i pensaments com els de la Carmen Maura.\nFins i tot es pot entendre que persones de diferents edats de famílies originals d’altres espais no catalans, a Catalunya, avui en dia, s’impliquin activament en diversos graus en el moviment d’emancipació social i nacional català, i en altres llocs fora de Catalunya s’impliquin en la construcció d’una democràcia participativa i en favor dels drets i les llibertats conculcades.\n“Es parla d’una lluita per una nova cultura, és a dir, per a una nova vida moral que no pot deixar d’estar íntimament lligada a un nou intuïció de la vida, fins que es converteix en una nova manera de sentir i veure la realitat”.\n«La burocràcia é la força conservadora més perillosa si s’independitza de les masses».\n«La veritat és la tàctica de la revolució».\nAntoni Gramsci en el dia que va néixer (22 de gener del 1891)\nCatalunya, SocietatClasse obrera i capes populars\nPrevious Article Dues noticies-signe exemplifiquen la nostra societat\nNext Article La construcció social mental de la realitat


El Ple aprova el projecte del Centre d'Acollida d'Animals de Companyia - Ajuntament de Montcada i Reixac\nData i hora oficial 23.01.2020 | 05:27\nEl Ple aprova el projecte del Centre d'Acollida d'Animals de Companyia\nDivendres, 20 de desembre de 2019 a les 00:00\nLa instal·lació es construirà a Collserola, en terme municipal de Montcada i Reixac, i es preveu fer un edifici aprofitant el desnivell de la muntanya.\nEl Ple de l’Ajuntament de Montcada i Reixac, celebrat ahir dijous, dia 19, va donar el vistiplau provisional al projecte del Centre d’Acollida d’Animals de Companyia de Barcelona (CAACB), un cop al març s’hagués aprovat inicialment. L’objectiu d’aquest document és desenvolupar les indicacions del nou planejament del sector aprovat per l’Ajuntament de Montcada i Reixac, per tal d’implementar aquest equipament –gestionat per l’Ajuntament de Barcelona–, que es construirà a la Carretera de Sant Cugat cruïlla amb la Carretera de l’Arrabassada, en l’entorn del cementiri de Collserola. El CAACB es dedica a acollir animals de companyia mentre no són adoptats i es fa càrrec del seu benestar. Les instal·lacions creades al 1972 –a la Carretera de l’Arrabassada, a la zona de Mundet– necessiten d’un nou emplaçament.\nL’acord entre els dos consistoris, signat al 2014, per tal de construir el CAACB en aquest espai inclou una sèrie d’actuacions compensatòries per a Montcada i Reixac, entre les quals hi ha la neteja del barraquisme il·legal a Collserola, amb la qual es van enderrocar 351 barraques. Una altra intervenció en el marc d’aquest acord ha estat la dignificació del tram del Rec Comtal entre Can Sant Joan i Vallbona –projectes ja executats– i la millora de la connexió entre Can Cuiàs i Ciutat Meridiana mitjançant el Torrent del Bosc Llarg, actuació en marxa. Per la seva banda, l’Ajuntament de Montcada i Reixac, dins d’aquest conveni, es comprometia a modificar el planejament del sector per tal de poder ubicar l’equipament, donat que els terrenys estan ubicats íntegrament al terme municipal de Montcada i Reixac. “Dins d’aquest acord ens queden pendent més millores de connexió al barri de Can Cuiàs així com la gestió dels animals abandonats al nostre municipi, som molt exigents amb aquest conveni”, ha explicat el president de l’Àrea Territorial, Jordi Sánchez.\nL’edil també ha destacat que el consistori montcadenc ha vetllat perquè la instal·lació no suposi un impacte ambiental a l’entorn de Collserola. En aquest sentit, el projecte, redactat per Barcelona Regional, preveu un edifici sense alçada, que es construirà aprofitant el desnivell del terreny. L’accés públic serà per la carretera del cementiri, a prop de la zona de l’oratori del cementiri de Collserola, on arriba el transport públic. El projecte s’estructura en dos àmbits diferenciats: l’edificació de servei administratiu i d’atenció al públic i les instal·lacions per als animals.\nDarrera actualització: 20.12.2019 | 11:28\nImatge virtual del futur Centre d'Acollida d'Animals de Companyia .


Capella de la Pietat – Sant Llorenç de Morunys / Solsonès | Catalunya Medieval\nCapella de la Pietat – Sant Llorenç de Morunys / Solsonès\nSituació: A Sant Llorenç de Morunys, població i municipi del mateix nom, a la comarca del Solsonès (Lleida).\nProtecció: - BCIN - (Patrimoni.Gencat).\nLa trobarem a la confluència dels carrers que a Google Maps s'identifiquen com a carretera de Berga – LV-4241 / Raval de la Pietat.\nLocalització: N 42 08 08.6 E 01 35 33.5 – Altitud: 907 m.\nL'edifici s'aixecà fora muralles. De reduïdes dimensions, consta d'una sola nau amb dos trams a més d'un porxo. Els quatre ambients de l'interior estan coberts amb volta de creueria, amb senzilles claus de volta, algunes de les quals són refetes. Exceptuant els nervis de pedra, tot el parament està enguixat\nPosteriorment a la seva construcció, la capella ha sofert notables modificacions. A mitjan segle passat, el porxo fou tapiat i, així, el seu espai afegit, com un tram més, als peus de la nau. La il·luminació de tot l'espai procedeix d'un òcul en el mur que avui tanca l'antic porxo, i d'una petita finestra a la capella lateral.\nLa façana, i amb ella l'espadanya, és una restauració del 1909, feta tal i com es pensava que era l'original. També la teulada ha estat reformada, afegint teules damunt la coberta de pedra, excepte a la part corresponent al porxo\nEl que té més interès és, sens cap mena de dubte, el retaule de la Pietat, del darrer corrent gòtic. Es tracta d'un conjunt amb tres carrers, el central més ample, i una predel·la de cinc compartiments\nLa taula central inclou la Pietat, amb les imatges dels donants, i al damunt, on és habitual, el Calvari, als carrers laterals, l'Anunciació, la Visitació, la Dormició de la Verge i la Coronació. Els temes superiors es completen a la predel·la amb el Naixement, l'Epifania, la Resurrecció de Crist, l'Ascensió i la Pentecosta. Francesc Solives utilitzà aquí models característics del gòtic flamenquitzant, propers a l'art d'Huguet i de Pedro García de Benavarre.\nLa primera notícia documental de la Capella de la Pietat fa referència al contracte d'un retaule el 1480 entre la família Piquer de Sant Llorenç de Morunys i el pintor de Banyoles Francesc Solives. D'aquesta dada cal deduir que la construcció de la capella és anterior, probablement del darrer terç del segle XV. Fou el matrimoni Joan Piquer (1433-1505) i Margarida Rovira, personatges que s'identifiquen amb els representats en el retaule, els qui feren construir la capella com a lloc de devoció privada.”\nPublicat el 14 Agost 2017 per Ricard\tdins de Solsonès amb l`etiqueta Bé Cultural d'Interès Nacional, Catalunya, Edificació segle XV, Ermites, Gòtic, Lleida .


Oportunitats | El bloc de la gemma\nEl bloc de la gemma\n← Totes i tots decidim!\nEns preocupem? →\nPublicat el Octubre 29, 2010 per gemmalago\nViure de manera intensa una campanya electoral és una experiència única, en molts sentits. D’entrada, perquè portes una càrrega d’il·lusió i força, la que et dona explicar un treball col·lectiu, amb objectius acomplerts, i un projecte, el de la Gent Valenta, que pretén avançar en l’empoderament d’una ciutadania crítica, activa i participativa, en el dret a decidir, en la igualtat d’oportunitats i en la justícia social. Però a més, perquè aquests dies tinc l’oportunitat de trobar-me amb persones i organitzacions amb les que intercanviar i compartir inquietuds, però també explicar, matisar i enriquir propostes, tot un aprenentatge.\nAhir, després d’un matí als Salesians de Rocafort, un institut que convidava a les organitzacions polítiques juvenils a explicar projecte, programa però sobretot, a respondre a les ganes de saber i participar de l’alumnat, les JERC ens vam trobar amb ESPLAC, Esplais Catalans. Tenim la sort de comptar amb un teixit associatiu ric i divers, arrelat al territori. Escoles de ciutadania que donen l’oportunitat de compartir afinitats, reivindicacions, cooperar i cohesionar-nos socialment.\nCom us deia, ens vam centrar en parlar del món educatiu i, especialment de l’educació en el lleure. Des de les JERC, entenem l’educació com un dels pilars de la societat actual que avui, se li dibuixen grans reptes que cal que s’assumeixin a temps: ser la garant de la igualtat d’oportunitats, de l’acollida d’alumnat nouvingut i del foment del català com a llengua comuna.\nFora dels itineraris curriculars impartits en els centres educatius, existeix un altre element que els enriqueix profundament amb valors imprescindibles per una ciutadania de ple dret en el segle vint-i-u. Estem parlant de persones joves que destinen part del seu temps lliure i voluntari a transmetre a les noves generacions sense esperar res material a canvi. L’escoltisme, el cau, l’esplai és i ha estat històricament part del múscul social i associatiu de Catalunya i així ha de seguir sent, ja que la pervivència d’aquesta institució a mig camí entre l’associacionisme juvenil, el voluntariat i la reforma pedagògica és l’oportunitat que ens garanteix la transmissió dels valors de construcció de la coeducació, la catalanitat, la participació social, la solidaritat, la democràcia i la sostenibilitat. Una educació basada en el desenvolupament de les persones per a fer del jovent català, ciutadanes i ciutadanes compromesos amb el país, les persones i l’entorn.\nLes JERC entenem que es fa urgent un reconeixement de l’associacionisme educatiu per part de les institucions catalanes. Reconeixement que ha d’anar de la mà d’un decidit impuls per la seva dignificació adequant els equipaments i espais que aquestes entitats empren per a poder desenvolupar la seva tasca educativa en les condicions òptimes. Considerem a més, que en un moment de crisi de crisis com el que vivim avui, el paper de l’associacionisme educatiu per a la transmissió de valors democràtics, de confiança i compromís amb les persones, estima al país i esperit crítics i constructiu es del tot imprescindible.\nL’educació és motor de canvi. L’educació ens brinda les oportunitats necessàries per transformar socialment el nostre entorn. Però aquest canvi l’hem de decidir i l’hem de fer entre totes i tots. L’educació també ha de garantir la igualtat d’oportunitats i la cohesió necessària per tal que la construcció de la nostra societat, des de diferents cultures, perspectives i procedències, sigui possible i on tothom se’n pugui sentir partícep.\nAprofitem totes les oportunitats, tots els reptes que tenim davant nostre i fem possible aquest altre món que somniem.\nQuant a gemmalago\nGemma Lago, candidata de les JERC\nMostra totes les entrades de gemmalago →\nRT @AnnaSimo: Amb moltes ganes de veure-us @ForcadellCarme i @dolorsbassac. De veure-us a casa esquerra.cat/ca/preses-poli… 4 years ago\nRT @elinebreda: Tranquil Pablo, siempre puedes contar con que @sanchezcastejon proponga que en la reforma del CP se incluya el delito de "m… 4 years ago\nRT @PVidaLanzarote: Ya se acerca nuestra cita con el medio ambiente📅😍! 5 de mayo a las 9.30h nos encontraremos en el centro comercial La Mu… 4 years ago\nEspai Jove de la Intersindical\nCategories Selecciona la categoria Campanya electoral Uncategorized


La necessària revisió del Codi Penal | Pere Aragonès\nLa necessària revisió del Codi Penal\n17 Juny 2008 ~ perearagones\nFa una setmana coneixíem que en Francesc Argemí, el jove de Terrassa condemnat per ultratge a la bandera espanyola, accedia al tercer grau penitenciari, que comporta que només haurà d’anar a dormir a un centre de reclusió uns dies a la setmana. Evidentment, el cas d’en Franki ha estat motiu de debat públic pels dubtes més que evidents sobre la regularitat del procés i per la desproporció entre el delicte que se li ha imputat i la pena que se li imposa. I això ha provocat una onada de solidaritat popular que ha ajudat a que els elements que permetien l’accés al tercer grau es visualitzessin amb més claredat.\nVaig tenir ocasió de reunir-me amb la consellera de Justícia per tractar aquesta qüestió i d’altres relatives a la necessària consideració dels drets civils i polítics més elementals en la formulació i l’aplicació de la normativa penal i penitenciària. En els propers mesos impulsarem, des del govern de la Generalitat però també des del Parlament, un instrument de prevenció de la tortura que doni compliment al Protocol Facultatiu per la Prevenció de la Tortura que signar l’estat espanyol l’any 2006. Però retornem al tema d’en Franki: aquest, com el cas de la condemna als joves que van cremar fotos de la casa real, ha visualitzar que hi ha lleis obsoletes que atempten, no només contra una concepció moderna i radicalment democràtica de la societat, sinó contra el mateix principi constitucional d’igualtat entre tota la ciutadania.\nEl delicte d’ultratge a la bandera espanyola, de la mateixa manera que el tractament especial de les injúries a la Corona (a les que s’aplica una pena molt més gran que les injúries fetes contra un ciutadà o contra els representants democràticament escollits) demostra que la legislació espanyola està fortament amarada d’una concepció unitària, centralista i sacralitzant de l’Estat Espanyol.\nEn la passada legislatura de les Corts Espanyoles, les diputades de les JERC Georgina Oliva i Laia Cañigueral van impulsar proposicions de llei de reforma del Codi Penal que no van reeixir. Ara toca tornar-ho a posar sobre la taula, de la forma que es cregui més convenient, per acabar amb aquesta rèmora. Perquè la rèmora de la que parlem pot portar a la presó a ciutadans que exerceixen els seus drets.\nPublicat a Jovent Independentista, Mobilitza't, Parlament, Política catalana\tcodi penalFranki de Terrassajustícia\n< Previous Valoracions del 25è Congrés\nNext > Només un sol partit, només una sola Esquerra


Rajoy busca acabar la feina d'Aznar\nBufen aires de recentralització, especialment després de la tornada al poder d'un PP que es va presentar amb un programa que ja anticipava mesures encaminades a posar punt final al desenvolupament autonòmic. Educació, sanitat, marc laboral, funció pública i llengua han patit invasions de l'Estat. Amb menys arrogància, Rajoy segueix el camí iniciat per Aznar\n260x366 Rajoy busca acabar la feina d'Aznar Rajoy busca acabar la feina d'Aznar\nLa continuació de la reforma constitucional\nLa llei d'estabilitat pressupostària, aprovada el 12 d'abril al Congrés dels Diputats amb els vots favorables de PP, CiU i UPyD, trasllada a les comunitats autònomes les exigències de reducció estricte del dèficit públic imposades pel govern de Mariano Rajoy. El text estableix per als territoris un màxim de deute del 13% sobre el PIB per a l'any 2012 i inclou una sèrie d'objectius de dèficit anuals, equivalents a un 1,5% el 2012 i un 0% el 2020 (més enllà del 0,4% que establia la reforma constitucional pactada entre PP i PSOE en l'anterior legislatura). La norma obre la porta a la sanció i fins i tot a la intervenció dels comptes autonòmics si no es compleixen els objectius de dèficit que fixa. El Consell de Garanties Estatutàries (CGE) ja ha dictaminat que la llei espanyola vulnera la Constitució i l'Estatut pel fet de limitar "de manera desproporcionada" l'autonomia financera de Catalunya.\nRÀTIO D'ALUMNES A LES AULES\nUn decret educatiu que vulnera l'autonomia\nEra Setmana Santa i el govern espanyol va anunciar, via comunicat, que tenia la intenció de retallar 10.000 milions d'euros en sanitat i educació per reduir el dèficit. Tenint en compte que les competències estan transferides a les comunitats autònomes, els correspon decidir com aplicar la retallada. Catalunya, per exemple, va haver d'afanyar-se a fer un tercer pla de retallades per valor de 1.500 milions d'euros que va ser aprovat a l'últim Consell de Política Fiscal i Financera (CPFF). El decret educatiu, segons va dictaminar el Consell de Garanties Estatutàries (CGE), envaeix competències catalanes. El PP justifica la mesura, que inclou l'augment de la ràtio d'alumnes per aula -un aspecte que no serà recorregut pel Govern al Tribunal Constitucional (TC), malgrat que l'oposició l'hi reclama-, assegurant que s'ha de racionalitzar l'educació pública per garantir-ne la supervivència. Els executius català i espanyol negocien ara el conflicte competencial obert.\nTARGETA SANITÀRIA I CARTERA COMUNA\nMesures que afecten competències\nEl deute de la sanitat espanyola, segons té quantificat el govern espanyol, és de 16.000 milions d'euros. És per això que es van decidir a fer una retallada general en aquest àmbit, que, com bona part de les reformes empreses per Mariano Rajoy, ha acabat en conflicte competencial. De fet, el Govern ja ha anunciat que recorrerà les mesures empreses per l'Estat al Tribunal Constitucional (TC), perquè envaeixen competències. El Consell de Garanties Estatutàries (CGE) va considerar inconstitucional que es retirés l'assistència als immigrants sense papers. A més, la reforma aplica l'existència d'una cartera comuna de serveis a totes les comunitats autònomes, una espècia d'unitat de mercat en l'àmbit de la salut. El decret, segons assegura el dictamen del CGE, va contra l'article 162.2 de l'Estatut, que és l'encarregat de determinar la regulació, ordenació i planificació sanitària que té la Generalitat via competències compartides amb l'Estat.\nUna reforma que ataca el model català\nEl dilluns 2 de juliol l'executiu espanyol va anunciar una reforma de la liberalització dels horaris comercials de tot l'Estat que entrarà en vigor l'any que ve. La reforma implicarà, entre altres mesures, l'ampliació de 150 a 300 metres quadrats la superfície dels comerços que poden obrir qualsevol dia de l'any, l'increment de 8 a 10 els diumenges i festius mínims en què es permet l'obertura de les botigues i la creació de zones turístiques amb absoluta llibertat d'horaris comercials en 11 ciutats espanyoles, entre les quals hi ha Barcelona.\nEs tracta d'una homogeneïtzació de la normativa que implica la transformació del model de consens català, molt més restrictiu.\nPÈRDUA D'AUTONOMIA LOCAL\nL'Estat podrà fixar el sou dels alcaldes\nEl món municipal no s'ha escapat de la voluntat recentralitzadora de Mariano Rajoy, que té la intenció de fusionar municipis i fixar per llei el sou dels alcaldes. Es tracta d'unes iniciatives que no agraden gens als representants del municipalisme català. "Des de Catalunya ja hem demostrat que tenim una organització territorial diferenciada", assegurava ahir el president de l'Associació Catalana de Municipis (ACM), Miquel Buch. La voluntat de l'Estat és fixar el topall en els municipis de menys de 20.000 habitants per decidir com es redistribueixen les competències i que les diputacions es facin càrrec de les competències dels municipis de menys habitants. És probable que en els pròxims mesos existeixi un nou conflicte competencial entre l'Estat i la Generalitat, tenint en compte que el Govern està preparant una llei de règim local. Un consell assessor hi està treballant i aviat es presentaran les conclusions definitives de cara a la llei que aprovarà el Parlament.\nPèrdua de decisió en el moment dels ERO\nLa reforma laboral ha estat un dels primers puntals del nou executiu que lidera Mariano Rajoy. Publicada al Butlletí Oficial de l'Estat (BOE) el 29 de juny però en vigor des del febrer, que és quan es va tramitar via decret llei, s'encarrega d'abaratir l'acomiadament -20 dies per any treballat en lloc dels 45 dies anteriors- i obre la porta a la decisió unilateral de l'empresari en aspectes com la negociació col·lectiva i els canvis substancials en les tasques de feina. A més, la reforma envaeix competències de les comunitats autònomes perquè els fa perdre l'última paraula en expedients de regulació d'ocupació (ERO). Segons va dictaminar el Consell de Garanties Estatutàries (CGE), que va emetre la seva opinió a instàncies de PSC, ERC, ICV i Ciutadans, la reforma laboral fa perdre capacitat de veto en cas d'EROs perquè retira aquest dret a l'administració. El CGE, a més, va considerar que els articles 12 i 14 de la reforma "vulneren el dret al treball i a la negociació col·lectiva". CiU va donar suport a la iniciativa al Congrés deDiputats tot i l'informe del CGE i va considerar que amb les esmenes introduïdes en el tràmit parlamentari de les reformes s'havien solucionat els problemes competencials.\nConflicte per lajornada laboral\nLa disposició addicional setanta-una de la llei dels pressupostos estatals del 2012 estableix amb caràcter de norma bàsica una jornada mínima de treball per a tots els funcionaris de 37 hores i mitja setmanals. Aquesta disposició modifica l'article de l'estatut de l'empleat públic de l'any 2007, que reconeixia la competència de cada administració per establir la jornada de treball dels seus funcionaris. A més, d'acord amb l'Estatut, la Generalitat té assumida la competència sobre els treballadors públics catalans. Tot això va fer que el Govern encarregués fa una setmana un dictamen al Consell de Garanties Estatutàries (CGE) per determinar si existia invasió competencial i si caldria recórrer aquest article de la llei dels pressupostos estatals al Tribunal Constitucional (TC). Un nou episodi en el serial de lluita competencial existent entre el govern català i l'espanyol.\nDe l'aragonès oriental als decrets de Bauzá\nEl PP i el català no s'han portat bé, els últims anys. Tot i abandonar la petició de l'ensenyament bilingüe en el programa electoral i rebaixar el seu to a escala espanyola pel que fa a llengua, el cert és que diferents barons regionals han actuat contra el català des de la presidència de les seves respectives autonomies. José Ramón Bauzá, cap del Govern Balear, ha tirat endavant una norma que deixa de considerar el català com un requisit en la funció pública. Luisa Fernanda Rudi, presidenta d'Aragó, ha engegat una llei de llengües que converteix el català de la Franja de Ponent en "aragonès oriental". A Catalunya, Alícia Sánchez-Camacho, presidenta del PP català, ha defensat juntament amb els espanyolistes de Convivencia Cívica el "dret" del seu fill a disposar d'una educació bilingüe. Tot plegat en un context marcat per les amenaces del Tribunal Suprem (TS), que amb les seves sentències posa en perill el model d'immersió lingüística que regeix a les escoles catalanes des de la restitució democràtica i els inicis de l'etapa autonòmica.\nEn dos anys Catalunya es queda sense caixes\nEn el temps que ha passat des de la manifestació del 10-J -dos anys- Catalunya ha perdut gran part del sistema de caixes genuí de què disposava. Uns mesos abans de la protesta el govern espanyol, aleshores socialista, va posar en marxa el Fons de Reestructuració Ordenada de la Banca (FROB) per tal de propiciar fusions entre entitats financeres. Hi ha haver comunitats -Madrid, Galícia, Catalunya- que van decidir presentar recurs d'inconstitucionalitat perquè consideraven que era una invasió de competències que el Banc d'Espanya fos qui autoritzés les unions de caixes. Per mitjà del FROB, de les deu caixes que hi havia a Catalunya només n'han quedat dues: La Caixa -ara reconvertida a Caixabank- i CatalunyaCaixa, que serà subhastada aviat i que està intervinguda per l'Estat.\nS'obre la porta a les privatitzacions\nRajoy compleix el 20 d'abril una de les seves promeses electorals i obre la porta a la privatització de les televisions autonòmiques. Tot i que es deixa en mans dels governs territorials la decisió de mantenir la titularitat pública dels canals, el decret aprovat pel consell de ministres obliga aquestes televisions a assolir l'equilibri pressupostari. En cas d'haver-hi dèficit, en l'exercici següent s'haurien de reduir les despeses en una quantitat equivalent a les pèrdues generades. A més, s'obliga les televisions a presentar anualment un informe de gestió al govern autonòmic.


Bunyols de poma | La Clau - Revista gratuïta del Maresme\nPer fer bunyols de poma heu de pelar les pomes les pomes, traieu-los el cor i talleu-les a rodanxes. Ruixeu-les amb el suc de llimona perquè no s’enfosqueixin, afegiu-los el rom i el sucre i deixeu-les macerar uns 30 minuts.\nEn un bol barregeu la farina amb el llevat, feu-hi un forat al centre, aboqueu-hi la llet, i remeneu-ho amb una espàtula de fusta. Afegiu-hi els rovells d’ou (reserveu-ne les clares), el rom, la sal i l’oli. Remeneu-ho bé i deixeu-ho reposar uns 60 minuts.\nAbans de preparar els bunyols, afegiu a la massa les clares muntades a punt de neu.\nPasseu les rodanxes de poma per la massa preparada i fregiu-les en una paella amb oli d’oliva ben calent; seguidament, arrebosseu-les amb la barreja de sucre i canyella i col·loqueu-les en una safata de servir.\nel suc d’una llimonaMassa: 150 g de farina\nsal Per arrebossar: 50 g de sucre\n1 cullerada petita de canyella en pols Per fregir: oli d’oliva


Catorze equips universitaris discuteixen sobre educació a la Lliga de Debat 2021 – URV Activ@\nCatorze equips universitaris discuteixen sobre educació a la Lliga de Debat 2021\nEls representants de les universitats de la Xarxa Vives debaten des d'avui fins al divendres 7 de maig si l’actual sistema educatiu garanteix el progrés de les persones\nL’equip de la URV abans de començar amb la Lliga de Debat Universitària 2021: Josep Masdeu, Laia Cunillera i Andrea Ruiz, i la capitana de l'equip Alba Medina.\nUna nova edició de la Lliga de Debat Universitària de la Xarxa Vives ha començat avui i enfrontarà en una competició dialèctica a estudiants de catorze universitats de Catalunya, el País Valencià i les Illes Balears. Cada any s’escull un tema de debat diferent i d’actualitat. Enguany, els participants discuteixen sobre si el sistema educatiu actual garanteix o no el progrés de les persones.\nL’equip de la URV competirà en la fase eliminatòria de la Lliga contra estudiants de les universitats Politècnica de València, Autònoma de Barcelona i de Lleida. Els integrants de l’equip de la Rovira i Virgili són: Laia Cunillera, estudiant de grau en Dret; Andrea Ruiz, també estudiant de Dret, i Josep Masdeu, estudiant del doble grau d’ADE i Dret. Estan liderats per la capitana Alba Medina, tècnica d’orientació universitària de l’Oficina de l’Estudiant.\nPer primera vegada, la competició d’oratòria es desenvoluparà en format virtual. Els equips competiran durant tres dies en diverses rondes de debats de 16 minuts de durada cadascun. Del resultat dependrà que passin a la semifinal i, finalment, a la final, que se celebrarà el 7 de maig. La capitana de l’equip URV confia en el bon nivell dels tres estudiants de la Rovira i Virgili: “Són estudiants de Dret i al seu grau se’ls incentiva i se’ls prepara molt per poder defensar arguments a favor i en contra; a més, és un equip repetidor que ja va participar l’any passat”.\nA més de la Universitat Rovira i Virgili, els participants d’enguany estudien a les universitats d’Alacant, Autònoma de Barcelona, Barcelona, Illes Balears, Jaume I, Lleida, Miguel Hernández d’Elx, Oberta de Catalunya, Politècnica de València, Pompeu Fabra, Ramon Llull, València i Vic-Central de Catalunya. Les branques de coneixement de les que provenen són: Ciències Socials i Jurídiques (71%), Enginyeries i Arquitectura (12%), Arts i Humanitats (11%) i Ciències de la vida (6%). Pel que fa al sexe, un 55% són dones i un 45%, homes.\nEl jurat de la competició encarregat de les deliberacions –compost per politòlegs, advocats, juristes, professors i experts en oratòria i comunicació– puntuarà el grau en què els oradors presenten una tesi sòlida i un discurs de qualitat en cada intervenció, la demostració del domini del tema, la fluïdesa i la posada en escena, entre d’altres aspectes formals.\nL’estat del sistema educatiu, sobre el que han de debatre els participants, és un tema candent que ha portat recentment a alguns estudiants universitaris a mobilitzar-se. Durant els darrers mesos, els participants de la Lliga de Debat Universitària s’han documentat sobre el tema de debat d’enguany per dominar-lo i preparar així tesis sòlides que els permeten defensar ambdues posicions (sí o no garanteix el progrés).\nTambé han tractat de millorar habilitats comunicatives com la fluïdesa, la capacitat d’improvisació o l’expressió no verbal, criteris clau que el jurat de la competició tindrà en compte en valorar els enfrontaments dialèctics. En aquest sentit, i atès el format virtual de l’activitat en aquesta edició, els participants van tenir l’oportunitat de formar-se en oratòria digital el passat 17 març, amb un taller del Fòrum Vives impartit per Fani Grande, guionista, escriptora i professora de comunicació eficaç.\nArxivat a: Estudiants, Facultat de Ciències Jurídiques, Societat i cultura


Boletes de cigrons - Vitam pleni\nAquestes boletes són ideals per anar picant durant una cursa de llarga durada. Són un aliment d’autosuficiència, que ens permet recuperar nutrients, quan estem fent una activitat física que dura moltes hores, i no podem parar per seure a taula.\nEls cigrons ens proporcionen la proteïna, ja que contenen per si sols la cadena d’aminoàcids completa (amb major proporció del aminoàcid metionina que en altres llegums), sense necessitat de barrejar-ho amb cereals. Aquests per tant, ens aporten carbohidrats, energia i ens ajuden a escurçar la recuperació muscular per la seva part proteica.\nEs pot servir amb salsa elaborada amb 1 culleradeta de mostassa, 2 cullerades d’aigua i 1 cullerada sopera de vinagre d’umeboshi. Si es vol com a complement alimentaria per durant l’activitat física, no fer el pas d’enfarinar i fregir.\nDescarregar la recepta en pdf: Boles de cigrons\nThis entry was posted in Cuina per esportistes, Receptes and tagged alimentació saludable, Boletes d'autosuficiència, cocina naturista. Bookmark the permalink.\n← Boles de cereals


20 ferits en una col·lisió múltiple a Barcelona\nAlmenys una vintena de ferits en una col·lisió múltiple a Barcelona\nL'accident s'ha produït al voltant de les deu del matí, a plaça Espanya\nper Redacció dijous, 20 de juny 2019 - 10:44h\nAlmenys una vintena de ferits en una col·lisió múltiple a Barcelona | 324.cat\nAlmenys una vintena de persones han resultat ferides lleus després de produir-se un accident múltiple a Barcelona, concretament a Plaça Espanya, al voltant de les deu del matí. Tal com han explicat fonts de la Guàrdia Urbana de la ciutat comtal, en el sinistre s'han vist implicats dos autobusos i una motocicleta.\nArran de la col·lisió, ha resultat ferida la conductora de la moto, així com un total de 19 passatgers, els quals viatjaven en els autobusos implicats. Almenys un dels autocars forma part de la xarxa urbana de Transports Metropolitans de Barcelona, i habitualment cobreix la línia 91.\nAccident a Barcelona a plaça Espanya. Hi ha una persona sota un autobús. pic.twitter.com/OWOuhaIcCb\n— Anti-radar Catalunya (@antiradarcatala) 20 de juny de 2019\nUna vintena de persones ferides\nLa majoria pateixen ferides considerades de poca gravetat | 324.cat\nSegons ha avançat el diari 'Ara', els fets haurien tingut lloc quan un dels autobusos ha col·lidit amb la motocicleta al Paral·lel. Aleshores, el segon autocar —un BAIXBUS de la linia AMB, segons testimonis dels fets — s'ha encastat contra el primer, donant com a resultat una vintena de persones ferides en estat lleu. En aquest sentit, la majoria d'elles pateixen ferides considerades de poca gravetat, tals com talls o contusions.\nPer la seva part, la conductora de la moto ha resultat ferida greu. Ha quedat a sota d'un dels autobusos, que l'ha arrossegat uns metres. Els Serveis d'Emergències han estat treballant en la seva excarceració. En aquests moments, però, la víctima ja ha estat traslladada amb una unitat del SEM fins a l'hospital del Clínic en estat menys greu.\nEls fets haurien tingut lloc quan un dels autobusos ha col·lidit amb la motocicleta | Twitter\nVersions contradictòries dels fets\nTambé ha destacat que donada «l'espectacularitat» de l'incident, la motorista no ha sortit tan perjudicada com podria haver-ho estat. Té una cama trencada i una ferida oberta. Pel que fa als afectats dels autobusos, n'hi ha més al segon bus, que és el que ha xocat amb el primer. Part de la plaça i l'avinguda Paral·lel han quedat tallades, i s'han fet desviaments de trànsit per facilitar la feina dels equips d'emergència.\n— Guàrdia Urbana Barcelona (@barcelona_GUB) 20 de juny de 2019\nDenunciat per conduir begut, sense carnet, ITV ni assegurança a Vilanova i la Geltrú.\nLa sorpresa de la policia al Garraf en trobar un 'extrany' condurtor en una gasolinera\nBarcelona Mossos d'Esquadra Guàrdia Urbana SEM Accident


Orpesa construirà la nova ludoteca al costat de l'escola infantil\nMaría Jiménez, alcaldessa d'Oropesa, afirma que un dels objectius és «ampliar les places d'escola infantil»\nProjecte de la nova ludoteca de Orpesa\nL'Ajuntament d'Orpesa estudia traslladar la ludoteca a un nou edifici que s'aixecarà en un terreny de propietat municipal que se situa al costat de l'escola infantil. Així ho ha anunciat l'alcaldessa, María Jiménez, qui ha avançat que un dels objectius és «poder ampliar les places de l'escola infantil, perquè la ludoteca es troba ara en el mateix edifici».\nTambé ha afirmat que en aquests moments «estem realitzant l'avantprojecte» i la iniciativa «serà finançada amb pressupost del Patrimoni Municipal del Sòl (PMS); una inversió que s'ha fixat en prop dels 300.000 euros». Amb tot, està previst que entre finals del pròxim any i l'inici del 2022 comencin els treballs.\n«L'escola infantil precisa de més aules per a poder acollir a més nens i nenes de 0 a 3 anys, amb el que la construcció d'un nou edifici per a la ludoteca és una solució idònia per a atendre la necessitat d'aconseguir més aules», recalca la regidora d'Educació, Silvia Arnau. D'aquesta manera, segons una primera estimació, es podrien guanyar fins a quatre aules més, amb el que s'evitaria que molts petits es quedessin en llista d'espera.\nLa nova ludoteca comptarà amb dues plantes. En la primera d'elles, se situarà una sala de reunions i despatxos, que podran ser usats pel personal del departament d'Educació, condícies i un magatzem. D'altra banda, la planta baixa comptarà amb una recepció i taquilles, condícies, una sala de deures i audiovisuals, així com diferents racons per als més petits en els quals podran jugar a jocs de taula, participar en tallers i gaudir d'obres de teatre.\nMaría Jiménez Orpesa


El cartell del documental...\nPublicat per imaGinaris a 0:20 Cap comentari:\nDes d'avui ja es poden veure les 22 entrevistes completes que hem realitzat per la producció del documental La memòria dels aiguats. Cada entrevista és un testimoni únic, ple de records, sentiments i algunes anècdotes, que no han estat recollides en la seva totalitat en el documental, i que ara mostrem tal i com es van enregistrar.\n*Enllaç a la llista de reproducció de tots els vídeos (documental, entrevistes íntegres i promocions)\nPublicat per imatges atv a 9:36 Cap comentari:\nLa memòria dels aiguats · HD\nHem millorat i corregit la qualitat de la imatge i del so en aquesta segona versió publicada del documental. Per veure millor el vídeo, recordeu activar l'opció HD720p del reproductor YouTube.\nPublicat per imatges atv a 17:33 Cap comentari:\n*Activa l'opció 720p per veure el documental en HD\nPublicat per imatges atv a 21:18 Cap comentari:\nEstrena i emissió del documental.\nAvui dimarts 6 de novembre, a les 20.00h, estrenem el documental "La memòria dels aiguats" en una sala dels Cinemes Illa Carlemany. I demà dimecres 7, a partir de les 21.20h, l'hem programat a Andorra Televisió i també estarà disponible a www.rtva.ad i en aquest bloc.\nEsperem els vostres comentaris, que podeu fer en aquest mateix bloc o enviar a aiguats@rtva.ad.\nPublicat per imaGinaris a 12:36 Cap comentari:\npromo 3 La memòria dels aiguats (Àngels Tarradellas)\nEl tercer espot del documental, amb un fragment del testimoni d'Àngels Tarradelles.\nPublicat per imatges atv a 19:33 Cap comentari:\nLa segona 'promo' del documental, amb un fragment del testimoni de Rémy Guasch.\nPublicat per imatges atv a 17:51 Cap comentari:\nDimecres 7 de novembre estrenem per Andorra Televisió "La memòria dels aiguats". Aquesta és la primera d'una sèrie de promocions que podreu veure per ATV i al web. És un fragment del testimoni de Casimir Arajol.\nPublicat per imatges atv a 18:28 Cap comentari:\nPublicat per imaGinaris a 13:58 Cap comentari:\nAl costat de l'església de Sant Esteve d'Andorra la Vella, a l'entrada del pont d'accés a la plaça del Poble, hi ha una placa senzilla, mig amagada, que recorda les dotze víctimes i els desapareguts dels aiguats del 1982.\nPublicat per imatges atv a 11:54 Cap comentari:\nL'any 1982 Bartomeu Gabriel tenia catorze anys i vivia a Sant Julià de Lòria. Els cops dels rocs i de tot el que baixava pel riu contra les parets de l'edifici on vivia va requerir-ne l'evacuació. Però el que més recorda són les cues de gent davant la porta del supermercat de la seva família, desesperada per comprar aliments. Dos sometents protegien el supermercat per evitar-hi les aglomeracions.\nPublicat per imaGinaris a 16:53 Cap comentari:\nCom a tècnic de la Conselleria de Serveis Públics, Gerard Cadena va treballar primer en la recuperació i després en la reconstrucció dels danys causats per l'aiguat i les inundacions. En el record, les primeres hores de dilluns 8 de novembre, quan ni la maquinària pesada podia circular pels carrers d'Andorra la Vella.\nPublicat per imaGinaris a 16:46 Cap comentari:\nEl director de Serveis Públics l'any 1982 era Eron Estany, actualment conseller delegat de Serveis Públics i Urbanisme del Comú d'Andorra la Vella. Com a director de Serveis Públics, Eron Estany va participar activament en la recuperació de les infraestructures destruïdes pels aiguats i les inundacions, i va treballar en un pla de recuperació, construcció i millora que va canviar radicalment les infraestructures i l'urbanisme d'Andorra, a base d'invertir-hi milers de milions de les antigues pessetes.\nPublicat per imatges atv a 17:20 Cap comentari:\nGregorio Cerviño treballava a Andorgaz l'any 1982 i encara avui es dedica al sector del gas. La tarda del 7 de novembre de 1982 va anar a les instal·lacions d'Andorgaz amb Amadeu Rossell per tancar les vàlvules de distribució de gas a la Massana. Es van trobar amb una inundació d'un metre i mig i una capa de gas líquid que s'anava estenent per sobre l'aigua. Agafat a la mà d'Amadeu Rossell, Gregorio es va submergir per intentar tancar les vàlvules, quant una gran flamarada va encendre el gas dispers per tota la instal·lació. Va sortir-ne amb algunes cremades, però encara avui recorda el moment de l'accident que acabà amb vida d'Amadeu Rossell.\nPublicat per imatges atv a 23:41 Cap comentari:


Temps de construir – Lídia Pelejà\nTemps de construir\nBé, i com molts sabran avui dimarts dia 6 d’octubre surten a la venda el segon volum de les Memòries (II) Temps de construir (1980 – 1993) de Jordi Pujol. Pel que fa al primer llibre ja en vaig fer fa temps el corresponent apunt, però si em permeten avui citar ni que sigui la primera frase amb la qual comença el segon volum. Vegin. És espectacular:\n“Senyores i senyors diputats i, en nom seu, poble de Catalunya:\nels proposo que, plegats, construïm Catalunya.\nÉs l’hora de fer-ho. Som-hi!”\nLA CANÇÓ: Un altre divendres, de Mishima.\nPublicat a literaturaEtiquetat Jordi Pujol, memòries jordi pujol, temps de construirPer lidiapeleja2 comentaris\n2 pensaments sobre “Temps de construir”\n6 Octubre 2009 a les 9:06 am\nla feina encara està, (per dir-ho finament) a mitges. Ni tan sols hem acabat la teulada i les gotelleres són freqüents.\nAnzili ha dit:\n7 Octubre 2009 a les 12:01 am\nEl problema de la política, i bé, el seu alicient i “gràcia”, és el gran ús de la retórica, del bon saber parlar… Fins al punt que a vegades són simplement més bons oradors o personatges que saben barallar-se amb els medis, que no pas experts en la matèria.\nJo crec que fa molt de temps que cap polític lluita per Catalunya de veritat. Per la seva gent, per la seva prosperitat, pel seu benestar, per la seva llengua. La veritat, és que el panorama és esgarrafaidor, herència del pujolisme i del socialisme actual, també. Perquè bé, arribarà un moment, (com és ara), que la política és el gran joc de fer-se ric sense haver de montar una fàbrica.\nQueda molt per desmuntar en la nostra política. Queda molt per destruïr, fins conseguir polítics, que de veritat, siguin crítics, siguin coherents, i siguin per damunt de tot, persones humils.\nPD: això t’ho dic, pensant que en Jordi Pujol ha estat un gran president de Catalunya. I què ha fet molt. Però crec, que ara mateix, el nostre país, no pot pas dir que s’hagin fet bé les coses. Per part de cap partit. (cap)\n← Joventut i prestigi\nsobre el parlamentarisme i la seva utilitat. →


alquadrat – Pàgina 12 – Escriptores Valencianes\n1969. Picanya. NOVEL•LA En gener del 2014, l’escriptora rebia el Premi Nadal per la seua novel•la La vida era eso. El jurat destacà la “reelaboració literària del llenguatge actual de les xarxes socials”. La seua primera obra va ser Premi de Novel•la Ateneo Joven de Sevilla. També ha guanyat el Premi de la Crítica Valenciana […]\n1925. València. POESIA En març de 2011 mor la nostra poeta i narradora que va patir un exil•li interior. L’autora passà setze anys sense publicar res afectada de diverses polèmiques, sobre les llengües que usava o sobre la seua condició de dona. En el pròleg de La dona forta, editada per la Institució Alfons el […]\nOn són les dones? És una pregunta que alhora és un manifest, convertit en etiqueta que ha fet fortuna. Aquest interrogant reclama als mitjans de comunicació que deixin de mostrar el món des del punt de vista masculí i propiciïn que la veu i l’opinió de les dones també sigui escoltada. En igualtat. Les germanes […]\nLa literatura ha estat, al llarg de la història, l’expressió artística menys inaccessible per a la dona. A diferència de la pintura o l’escultura, tot just requerix equipament. A més de la voluntat d’escriure i el talent per a fer-ho, només exigix una cosa tan simple com ploma i paper. Les dones de certa cultura […]


Associació Amics de la Vall de Guadalest: 2011\nÚltimes declaracions sobre la CV-70 a Benilloba\n(El següent text es correspon al tercer enllaç)\nCARRETERA ALCOI – BENIDORM\nEl secretari autonòmic d’Infraestructures i Transport, Victoriano Sánchez-Barcáiztegui, ha explicat que la Generalitat està elaborant el projecte de la nova CV-70 Alcoi-Benidorm, “una carretera que aconseguirà millorar les comunicacions i contribuirà al desenvolupament econòmic del Comtat”.\nEl secretari autonòmic ha fet aquestes declaracions durant la inauguració d’un parc al terme municipal de Benilloba. Allà ha destacat la necessitat d’aquest vial, ja que l’actual CV-70 “és una carretera amb moltes corbes i pendents importants”.\nA més, el secretari autonòmic ha entregat a l’alcaldessa de Benilloba l’esborrany del projecte del que serà la futura CV-70, que inclou una variant de Benilloba, “el que situaria la població a tan sols cinc minuts de l’autovia i a quaranta de Benidorm”.\nAixí mateix, ha explicat que aquest projecte, que augmentarà l’accessibilitat de la zona, “inclou importants consideracions ambientals, com també miradors en els punts més estratègics on es podran parar els cotxes i autobusos i contemplar i gaudir els magnífics paisatges que ens ofereix aquesta zona “.\nEl projecte de la CV-70 Alcoi-Benidorm s’ha dividit en dues parts. La primera comprèn la duplicació de la variant de Polop, la variant sud de la Nucia desdoblada i el desdoblament de la CV-760 a l’Alfàs del Pi i de la CV-763 a Altea.\nLa segona part es correspon amb el projecte bàsic de la millora del traçat de l’actual CV-70 entre Polop i Alcoi en un tram de 45 quilòmetres i l’execució de les variants de les poblacions al seu pas, entre altres la de Benilloba. En el cas d’aquesta variant es projecta pel nord de la població connectant amb la CV-790 i a través d’aquesta última i seguint el seu traçat connectar amb la N-340.\nPublicado por Amics de la Vall de Guadalest en 19:17 0 comentarios


Arxius de P3A – Pàgina 2 de 8 – Escola PROA\nP3 COMENÇA ELS AMBIENTS\n14 de Febrer de 2019 Arola\nJa fa unes setmanes que els nens i les nenes de P3 han començat els ambients i això vol dir que també s’han obert dos ambients més: Els 4 gats i Pensem.\nD’aquesta manera doncs, ja tenim els 9 ambients oberts: musical, alcem torres, pensem, experimentem, avui sóc, els 5 sentits, moviment, els 4 gats i descobrim en la foscor.\nPer tal de conèixer cadascun dels ambients, durant la primera i segona setmana tornant de vacances, els alumnes de P3 van anar a veure’ls tots i així poder escollir a quin voldrien anar.\nUs deixem unes quantes fotos perquè pugueu veure com els hi està anant!\nDESCOBRIM EN LA FOSCOR\nP3, P3A, P3B ambients, P3, parvulari permalink 1 comentari\nFIRES DE NADAL AMB ELS PADRINS I LES PADRINES\n17 de Desembre de 2018 18 de Desembre de 2018 Arola\nDijous i divendres de la setmana passada els nens i les nenes de P3 i P4 respectivament van a anar a visitar amb els seus padrins i padrines de 5è i 6è unes fires de pessebres.\nP3 i 5è van anar a visitar la Fira de Pessebres de Sants, van veure figuretes del pessebre, tions, diferents objectes de decoració de Nadal i a més a més van aprofitar per comprar la molsa del pessebre.\nPer altra banda, P4 i 6è van anar a visitar la Fira de Pessebres de Sagrada Família allà van veure un munt de figueretes de pessebres, tions, moltíssimes decoracions diverses i fins i tot avets!\nVan passar una estona molt bonica tots plegats i al acabar van tenir la sort de trobar-se un tió gegant, mireu les fotos!\nP3, P3A, P3B, P4, P4A, P4B, Parvulari permalink Deixa un comentari\n12 de Novembre de 2018 14 de Novembre de 2018 Xènia Buján\nAquí teniu un petit tastet de com han estat els nostres primers dies a P3!\nP3, P3A, P3B, Parvulari permalink Deixa un comentari\nHEM JUGAT AMB PAPER DE CEL·LOFANA\n14 d'Octubre de 2018 15 d'Octubre de 2018 Núria Pi\nHem estat jugant amb papers de cel·lofana i hem descobert que és un paper flexible, transparent que ens permet veure el món a través d’ell i que, a més a més, és molt màgic.\nI és que mirant i mirant l’entorn amb el paper GROC i el paper BLAU, l’hem acabat veient tot d’una de color VERD!\nDesprés també, com si fos cosa de màgia, hem tenyit l’aigua amb els papers de cel·lofana!\nELS DIMECRES FEM TALLERS\n10 d'Octubre de 2018 15 d'Octubre de 2018 Núria Pi\nEls nens i les nenes de P3, els dimecres comencem el dia jugant i descobrint amb materials diversos.


Inici > Una capella escolar als premis FAD d’Arquitectura\nEl projecte en qüestió és la reforma de l’església del Col·legi Lestonnac de Barcelona, de la qual és titular la Companyia de Maria, coneguda popularment a Catalunya com “L’ensenyança”. Els autors són els membres de T113-Taller d’Arquitectura; Giuseppe Giacalone, Maria del Mar Viladot i Eloi Aran, professor també del centre educatiu. El despatx T113 compta amb una àmplia trajectòria en intervencions de temàtica sacra, entre les quals cal destacar la reforma de la Capella de Sant Ignasi de Loiola a la Basílica de Santa Maria del Mar, la reforma del temple parroquial de Santa Eulàlia de Vilapicina o, la també seleccionada pels Premis FAD, reforma del temple parroquial de Santa Madrona del Poble-Sec . Amb la Companyia de Maria han col·laborat amb la reforma de l’espai d’interioritat pel Col·legi Lestonnac-Badalona i, actualment, estan duent a terme la reforma de l’església de l’orde religiosa a la seva ciutat natal, a Bordeus, França.\nURL d'origen: https://www.catalunyareligio.cat/ca/capella-escolar-als-premis-fad-arquitectura


En llibertat els detinguts per una violació múltiple a Barcelona | NacióDigital\nEl magistrat retira el passaport als acusats, els prohibeix sortir del país i els obliga a comparèixer setmanalment al jutjat\nper NacióDigital, 20 de juliol de 2019 a les 23:12 |\nLa declaració de la víctima, amb ajuda de traductor i mitjançant la càmera de Gesel, s'ha fet com a prova preconstituïda perquè té residència fora d'Espanya. D'altra banda, els tres detinguts han declarat, dos dels quals amb traductor. Dos dels acusats han contestat només preguntes dels seus advocats, mentre que un ho ha fet per a totes les parts.\nEl TSJC informa que les mostres d'ADN encara no han estat analitzades i, per tant, encara no s'ha fet la identificació dels autors. Un cop fetes les declaracions, la Fiscalia no ha demanat presó per als detinguts.\nEl jutjat d'instrucció número 29 s'inhibirà ens els propers dies al d'instrucció 8, competent per data de denúncia.\nSocietat, violació, Barcelona\nEs nota quan els delinqüents no són catalans\nPer Anònim el 21 de juliol de 2019 a les 11:41\nSegurament no devien portar un llaç groc els suposats violadors, del contrari no haurien sortit en llibertat amb càrrecs\nPer fàstic el 21 de juliol de 2019 a les 10:24\nes fantàstic! els violadors lliures i els representants legítims empresonats! Molt justa españa!!!


La biblioteca ofereix un 'Equipatge de Lletres' per fomentar la lectura durant aquest estiu - Cultura - Rubí TV\nLa biblioteca ofereix un 'Equipatge de Lletres' per fomentar la lectura durant aquest estiu\nL'horari de la biblioteca canvia durant el període de vacances\nLa Biblioteca Municipal Mestre Martí Tauler ha organitzat per a aquest estiu 'Equipatge de Lletres: navega sense wi-fi, llegeix un llibre', una nova proposta per a tots els seus usuaris. Aquesta iniciativa consisteix en unes bosses que contenen documents de prescripció realitzada per la biblioteca, per poder llegir en qualsevol lloc o destinació de vacances.\nCada bossa pot contenir llibres, CDs de música, pel·lícules, revistes i contes seleccionats pel personal de la biblioteca, que es podran tenir, gràcies al servei de préstec, durant un mes. La proposta s'adreça a tots els públics però, per als més petits s'ha ideat una motxilla especial, adequada al seu perfil. Les persones usuàries d'aquest servei es podran quedar amb les bosses, després d'haver utilitzat el préstec.\nD'altra banda, l'horari d'estiu de la biblioteca, que s'aplica del 17 de juny fins el 15 de setembre, és de dilluns a divendres de 16 a 21h i els dimecres de 10 a 14h, mentre que els dissabtes i diumenges romandrà tancada. El 16 de setembre l'equipament tornarà al seu horari d'hivern habitual.\nDurant aquest període, el servei de préstec s'allarga i els usuaris poden gaudir de l'ampliació del préstec fins al setembre, si ho demanen en el moment de formalitzar el préstec.\nUna bona iniciativa. A veure si algrup que jo vec cada dia devant de la biblioteca te la decencia de cultivar se una mica mes i de integras se, ja que lo unic que fan, es piropejar les noies que van a la biblioteca i parlar entre ells de no sé que, ja que o fan en la seva llengua materna i jo per lo menos no entenc res, bueno a vegades millor aixi, perque segur que tindria mes de una engantxada amb ells.HE DIT\nEtiquetes: Biblioteca Mestre Martí Tauler, llibres, bosses, estiu, lectura


Noves fitxes sobre el complement directe a l’Optimot – El blog de l'Optimot\n27/11/2013 21/04/2016 xarxes2 Comments\nRecentment s’han incorporat al cercador de l’Optimot dues fitxes que expliquen què és el complement directe i ajuden a resoldre dubtes d’aquest tipus. Una d’aquestes fitxes mostra què s’ha de consultar en un diccionari per saber destriar els verbs que porten complement directe dels que no en porten, és a dir, els verbs transitius dels intransitius. Per trobar-la heu d’escriure l’expressió verbs transitius i intransitius en el quadre de cerca i marcar l’opció Criteris: us apareixerà com a primer resultat. Així, si volem saber si el verb presentar és transitiu o no, la fitxa sobre els verbs transitius i intransitius dóna indicacions per comprovar-ho.\nAquesta fitxa també permet resoldre un altre tipus de dubte freqüent: quins pronoms substitueixen el complement directe. Per exemple, hem de dir: Aprofitem per saludar-li o Aprofitem per saludar-lo?\nPer saber en quins casos el complement directe admet la preposició a, podeu consultar la fitxa del complement directe, que podeu obtenir si escriviu les paraules clau complement directe en el quadre de cerca i seleccioneu l’opció Criteris. Aquesta fitxa us ajudarà a saber si una frase del tipus Esperem a tothom està ben construïda o no.\ncomplement directe, criteris, fitxes relacionades, sintaxi\nQuè resol el servei d’atenció personalitzada de l’Optimot?\n2 thoughts on “Noves fitxes sobre el complement directe a l’Optimot”\n27/11/2013 a les 11:02 am\nS’agraeixen aquestes fitxes que ens ajuden a determinar el règim verbal, però proposo que l’Optimot incorpori a la seva base de dades el «Diccionari d’ús dels verbs catalans», de Jordi Ginebra i Anna Montserrat, Edicions 62. Moltes gràcies.\n27/11/2013 a les 11:19 am\n(Marcel Banús i Banús) Moltes gràcies pel comentari. Prenem nota del suggeriment que ens fas arribar.


Contràriament al que pensava. Començar a nedar, ha estat un suplici. Segurament, els primers 4.000 metres han estat dels més durs que he fet mai nedant.\nSembla mentida, tant d'entrenar i preparar-me per nedar 42.200 metres en dos dies i el que més em costa són els 4.000 primers. Una distància que entrenant, cansat de treballar, en hores nocturnes, nedo la majoria de dies.\nEls 4.000 es fan durs, molt durs no físicament, estic fresc. El cap em juga una mala passada. No em puc concentrar en el que estic fent, no trobo ni la cadència de braçada, ni el ritme, ni puc oblidar la llosa de saber que demà he de fer el mateix. Estic molt ratllat, per sort, per molt que em ratlli, no deixo de nedar. I nedant, nedant, tot es posa al seu lloc.\nLa piscina està molt tranquil·la, no deixa de ser un dilluns. Els metres van passant més lents del que voldria. Em sento físicament fort.\nTinc l'esquena carregada en la seva part baixa, per descansar un xic, faig dos blocs de 2.000 amb pull buoy, dels 2.000 als 4.000 i dels 12.000 als 14.000.\nA la que duc 18.000 metres, ja tinc la sensació que avui ho aconsegueixo, apreto el ritme. No! De seguida el torno a baixar, he de guardar el màxim de forces.\nAcabo en 9 hores i 40 minuts de temps total, curiosament, he anat al mateix ritme que la vegada que vaig fer una mitja marató i prou, només he estat nedant 1'35" més.\nTot i que en temps total, per allargar els descansos, si que he tardat una hora més. Analitzant les dades, puc observar que he fet el mateix, amb dues braçades menys per piscina. La planificació de l'entrenament, fins ara ha funcionat.\nDesprés de nedar, carga de carbohidrats, és a dir, macarrons de la mare i a dormir, que necessitaré totes les forces per demà.


Index Onomàstic (i IV) | Max Aue\nIndex Onomàstic (i IV)\nMai 16, 2008 in Historia, Max Aue, politica | Tags: maxaue\nPer fi he aconseguit acabar l’index onomàstic del llibre de Littell.\nAquí el teniu. (S’obrirà una finestra nova)\nAlgunes observacions sobre com l’he fet em semblen convenients:\nL’edició que he fet servir és la primera edició en castellà de RBA Libros (Octubre 2007) ISBN: 978-987-609-070-4 (991 pàgines).\nNomés he indexat els noms i/o cognoms quan surten textualment al llibre, tant si el personatge apareix com si només se’l cita en la conversa.\nLes referències unívoques a persones (per exemple: “el Führer” o “la meva germana”), per molt clares que siguin, no s’han inclòs a l’index. Per aquest motiu no apareix el pare del protagonista i narrador, del qui no se’ns diu el nom en cap moment.\nTampoc s’han inclòs les aparicions de noms de caràcter purament topogràfic (per exemple: “avinguda Pushkin” o “Albert Platz”).\nÉs un fitxer en format PDF. Necessiteu el Acrobat Reader per a llegir-lo.\nSobre el contingut de l’index també cal saber algunes coses:\nEls personatges de ficció creats per Littell estan en negreta i cursiva.\nEls personatges mítics, mitològics i literaris, estan en cursiva.\nEls personatges històrics estan en lletra normal i tenen a sota una breu descripció (ofici, data de naixement i defunció, nacionalitat …)\nEls qui els hi manca aquesta descripció, no puc assegurar que siguin reals o ficticis.\nEn el cas de nazis, he procurat esbrinar que s’havia fet d’ells després de la guerra.\nEn el cas de militars, he posat si eren de la Wehrmacht o de les SS. Els primers eren militars professionals, mentre que els segons eren fanàtics polítics.\nI ara, ja sabeu: agrairé qualsevol comentari, esmena, orientació, etc. que serveixi per a millorar el contingut d’aquest index. I espero que als amants d’aquesta novel.la us faci servei.\nMai 16, 2008 a 4:19 pm\nOstres Ferran quina feinada!!!\nM’anirà molt bé per la lectura. Penso imprimir-me’l.\nRealment queden molts pocs erudits com tu que dediquin el temps lliure a una feina tan de xinos com aquesta i ho dic amb coneixement de causa perquè jo faig una feina semblant però em paguen per això (sóc catalogador)! Moltíssimes gràcies!\nMai 16, 2008 a 5:11 pm\nDiuen que el llibre de Littell, Les benignes, és sensacional però molt dur. Això precisament és el que em preocupa. Que per molt bo que sigui no sé si ho podria suportar… :S\nMai 17, 2008 a 6:46 am\nGràcies per lo de erudit, però no és res d’això. És simplement tenir la constància de dedicar les hores lliures a una cosa que penso que valia la pena de fer. És una feinada, però n’estic força content. I ara podré començar a parlar d’algunes claus del llibre de Littell.\nS’han escrit moltes novel.les amb el tema del Holocaust. Evidentment, aquesta no és el El nen del pijama a ratlles, però no és més dura que d’altres ja escrites; penso en Levy, Semprún, Grossmann, etc. El que fa més dura aquesta que d’altres no son els fets, sino el punt de vista. A les altres sempre és la víctima qui escriu i és una mena de catarsi del sofriment. En aquesta és el victimari: no hi ha catarsi, no hi ha justificació, no hi ha justìcia: el paio ens ho explica des de la seva confortablement reconstruida vida burgesa. I ens diu que tots haguessim fet el mateix; i això es el que acollona.\nI a la mitja part, la desbandada! »


Acte de veredicte i lliurament del 17è Premi Terenci Thos i Codina de treballs de batxillerat | La Clau - Revista gratuïta del Maresme\nPremi que convoca l’Il·lustre Col·legi d’Advocats de Mataró juntament amb el Grup d’Història del Casal de Mataró\nEl proper dijous 3 de juny i a la Sala d´Actes del Col·legi es portarà a terme l’acte de lliurament del 17è premi Terenci Thos i Codina de treballs de recerca de batxillerat.\nExcepcionalment, l’edició d’enguany agrupa treballs del curs 2019-2020 i 2020-2021 donada la suspensió de la convocatòria de l’any passat amb motiu de la COVID-19. L’acte estarà presidit per Excma. Sra. Maria Pastor Santana, Degana de l’Il·lustre Col·legi d’Advocats de Mataró.\nEnguany opten al premi quatre treballs:\n– Estratègia local. Una visió a l’horitzó de la ciutat de Mataró a través del seu Pla Estratègic 2022.\n– És possible crear un Escape Town basat en la història de la Vila de Malgrat de Mar?\n– Epidèmies al Maresme a l’època moderna. XVI-XVIII\n– Existeix el fracàs escolar, però… fracassen els alumnes o el sistema?\nVEREDICTE I LLIURAMENT DEL PREMI\nDia: Dijous 3 de juny de 2021\nLloc : Sala d’Actes de l’Il·lustre Col·legi d’Advocats de Mataró, c/ Méndez Núñez s/n


El fiscal general de l'Estat investigarà Vidal i ell deixa l'acta de senad\nEl fiscal general de l'Estat investigarà Vidal i ell deixa l'acta de senador\nLi demana que actuï en defensa dels «drets fonamentals dels ciutadans, la legalitat i el respecte a les institucions constitucionals»\nper Redacció divendres, 27 de gener 2017 - 12:02h\nEl portaveu d'ERC al Senat, Santi Vidal | ACN\nLa Fiscalia General de l'Estat ha ordenat a la Fiscalia Superior de Catalunya que obri diligències d'investigació sobre les declaracions de l'exjutge i senador d'ERC Santi Vidal on apunta possibles il·legalitats de la Generalitat durant el Procés. Segons una nota que ha fet públic el fiscal general de l'Estat, José Manuel Maza, les manifestacions de Vidal fan referència a actuacions que «de ser certes suposarien una greu vulneració dels drets dels ciutadans», i per aquest motiu ha ordenat al fiscal superior de Catalunya, José María Romero de Tejada, que obri diligències per «investigar els fets, en defensa de la legalitat, del respecte a les institucions constitucionals i en tutela dels drets fonamentals dels ciutadans». Ell mateix, segons informa Catalunya Ràdio, després de ser cridat a consultes a la seu d'Esquerra, ha anunciat que deixarà l'acta de senador «per no fer mal al Procés».\nLa fiscalia reacciona d'aquesta manera al contingut de les conferències —recollides pel diari El País— que el senador Vidal ha fet des del mes de novembre on, entre altres, assegura que la Generalitat de Catalunya ha obtingut de manera il·legal les dades fiscals dels ciutadans catalans. El Govern i ERC han desmentit Vidal. La consellera de Presidència, Neus Munté, ha assegurat «de manera rotunda i categòrica» les manifestacions de l'exjutge, que ha qualificat de «falses, molt greus i inacceptables». El portaveu d'ERC, Sergi Sebrià, ha assegurat que les declaracions de Vidal són «mentida» i fruit de «l'entusiasme».\nEl ministre d'Economia, Luis de Guindos, ha estat el primer membre de l'executiu espanyol a reaccionar. En declaracions abans de participar en la reunió de ministres d'Economia i Finances de la UE ha apuntat que espera «que ningú estigui utilitzant les dades fiscals al respecte amb una finalitat política». El portaveu del PP al Congrés, Rafael Hernando, ha donat credibilitat a les manifestacions de Vidal, que «és una peça fonamental i una persona coneixedora de les interioritats d'aquest procés» i ha apuntat que demostren que s'han comès il·legalitats.\nPOLÈMICA: La nova funció de Whatsapp que està indignant als usuaris\nGRANS NOVETATS sobre l’eutanàsia a Catalunya


Mentha spicata ~ Plantes - CONECT-e\nLa sopa de pa i menta és un dels plats documentats en que es fa servir la menta com a ingredient, a la zona de Figueres. Així mateix, les fulles de menta es poden utilitzar a l’amanida de la mateixa manera que es faria amb les fulles d’alfàbrega. Se’n fa aigua com a beguda degut a les seves propietats refrescants i s’ha utilitzats per a la elaboració de licors i altres begudes.\nA comunitats andaluses s’utilitza com a condiment per als estofats i per a amanir sopes i amanides. També hi ha constància del seu ús per als farcits, els quals són fets d’ou, pa ratllat, julivert i fulles de menta, que un cops fets boles i fregits s’afegeixen als estofats.\nDE LA PART AÈRIA TENDRA:\nA la zona de Figueres, la part aèria de la Menta spicata, en el seu estat tendre, és usada en diverses formes degut als seus usos antiinflamatoris, ja siguin destinats a la zona faríngica o intestinal. Si es pren per via oral en forma de tissana, preparada per decocció, i amb una cullerada de mel, s’utilitza per a pal•liar els dolors típics del mal de coll. A partir de la mateixa preparació els beneficis per al mal de panxa i la digestió també estan documentats. Cal fer esment que per a els seus afectes digestius es recomana més la piperita.\nA la zona d’Andalusia la menta verda s’ha cultivat tradicionalment als jardins, horts i corrals.\nA Villavieja de Lozoya hi ha constància d’uns versos provinents d'una cobla en els quals es fa referència a la menta verda (hierbabuena en castellà), reafirmant el seu paper tradicional a la zona:\n“Al pie de la hierbabuena\nse cría la hierba mala\npara qué me quieres hoy\nsi me has de olvidar mañana”\n“Tinenes en corral muy grande\nsembrado de hierbabuena\ny yo a tu cara morena”\nPer tipus d'informació: Ús medicinal (93) Alimentació humana i receptes (1) Ús medicinal (1) Ús social, simbòlic i ritual (1)\nPer comunitats autònomes: Cataluña (39) Andalucía (17) Castilla-La Mancha (10) Balears, Illes (7) Comunitat Valenciana (6) Castilla y León (3) Extremadura (3) Canarias (3) Aragón (2) Navarra, Comunidad Foral de (2) País Vasco (2) Madrid, Comunidad de (1) Murcia, Región de (1)\nPer províncies: Girona (33) Granada (10) Balears, Illes (7) Albacete (6) Jaén (5) Alicante/Alacant (4) Lleida (3) Barcelona (3) Badajoz (3) Cuenca (3) Huesca (2) Navarra (2) Santa Cruz de Tenerife (2) Valencia/València (2) Málaga (1) Huelva (1) Bizkaia (1) Toledo (1) Zamora (1) León (1) Murcia (1) Araba/Álava (1) Madrid (1) Soria (1) Palmas, Las (1)\nPer comarques: Alt Empordà (28) Mallorca (6) De la Vega (6) Vallès Oriental (3) Vinalopó (3) Ripollès (2) Pallars Sobirà (2) Selva (2) Sierra Alcaraz (2) La Litera (2) Almansa (2) Cerdanya (1) La Montaña de Luna (1) Alcarria (1) Cuenca de Pamplona (1) Vélez Málaga (1) Campiña del Sur (1) Badajoz (1) Montes de los Yébenes (1) Hellín (1) Vizcaya (1) Valle de Lecrín (1) Isla de Hierro (1) Menorca (1) Condado Litoral (1) Lanzarote (1) Nordeste (1) La Costera de Játiva (1) Sierra Morena (1) La Costa (1) El Condado (1) Serranía Baja (1) Tierras Altas y Valle del Tera (1) Jerez de los Caballeros (1) Serranía Alta (1) Sierra Segura (1) Campiña del Norte (1) Las Alpujarras (1) Sanabria (1) Valles de Albaida (1) Segarra (1) Ribera Baja (1) Montaña (1) Montaña Alavesa (1) Sur de Tenerife (1) Almendralejo (1) Lozoya Somosierra (1) Guadix (1) Sierra Sur (1)


Penzion Kovac Radovljica Eslovènia - Ofertes d'hotels amb els MILLORS DESCOMPTES EN LÍNIA\nLangusova 71, Radovljica, Radovljica, Eslovènia - Excel·lent ubicació - Veure al mapa\nMés informació sobre Penzion Kovac\nSi el que està buscant és per un hotel ben situat a Radovljica, no busqui més enllà de Penzion Kovac. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nA Penzion Kovac, l'excelent servei i instal.lacions superiors faran de la vostra estada una experiència inoblidable. L'hotel ofereix casino, recepció 24 hores, magatzem d'equipatge, servei d'habitacions, transport hotel/aeroport per garantir el més gran comfort possible als seus clients.\nA més, totes les habitacions ofereixen una gran varietat de comoditats com ara aire condicionat, calefacció, mini bar, telèfon, aparell de televisió per satisfer els clients més exigents. L'hotel ofereix moltes oportunitats d'oci úniques, com bany, sauna, camp de golf (a 3 km), pesca, massatge. Penzion Kovac és la vostra destinació si buscau allotjament de qualitat a Radovljica.


L'Europa i el Sant Andreu tanquen l'any amb un amistós | Futfem.cat\nLes quadribarrades s'imposen per 2 gols a 3\nDesprés de posar el punt final a la competició oficial del 2016, molts equips han aturat els entrenaments fins l'any que ve. L'Europa i el Sant Andreu van disputar dimcres al vespre el darrer partit de l'any. Un amistós al Nou Sardenya que va acabar amb victòria del conjunt andreuenc per 2 a 3.\nLes locals es van posar per davant del marcador en dues ocasions gràcies als gols d'Andrea i Pili Porta, però van veure com el Sant Andreu aconseguia remuntar i, a falta de 5 minuts pel final, un gol de Maria Rubio va permetre les d'Aida Garcia fer-se amb la victòria.\nA partir de la primera setmana de l'any, els dos conjunts tornaran a l'activitat per preparar els corresponents duels de Lliga. L'Europa començarà amb un partit de gran trascendència al camp del Barça B, segon classificat i 2 punts per sobre de les escapulades. El conjunt gracienc conclou l'any de la millor manera possible, situat a la part alta de la taula en tercera posició, a només 5 punts del líder, el Seagull.\nEl Sant Andreu, per la seva part, tindrà una tornada més tranquil·la davant el Tortosa-Ebre, penúltim classificat, després de la gran victòria per la mínima aconseguida la darrera jornada contra el Cerdanyola, segon classificat. La nota negativa serà que Aida Garcia no podrà comptar amb Andrea Agudo i Andrea L. Garrido per expulsió. El conjunt andreuenc ha fet un gran final d'any sumant 12 punts dels últims 15 possibles, el que li permet marxar de vacances a la sisena posició de la taula amb 23 punts.


Notícies - Avantatges i preu del rendiment de l’excavadora en miniatura\nEl tonatge general de l ' miniexcavadoraés inferior a 2 tones, l'amplada inferior a 1,3 metres, el cos és petit i la rotació és flexible. L’alta eficiència, el baix consum d’energia i el funcionament intel·ligent són la seva principal direcció de desenvolupament.\nExcavadora en miniatura s’adapten principalment al ventall de treball i als avantatges:\nExcavadora en miniatura és adequat per a carreteres, canonades enterrades, operació bàsica, jardí, petita conservació d’aigua, enginyeria civil petita, rasa, hivernacle, construcció de ponts, construcció de mines i altres entorns de treball estrets, i altres requisits especials de l’explotació del lloc.\nEl pes general és lleuger, el transport de la transferència és molt còmode, sense remolc especial, es poden treure vehicles normals directament, es redueix considerablement el cost d’ús, al mateix temps a causa del poc volum i l’ús del dispositiu de deflexió, és molt propici per a la construcció de lloc estret.\nAquí prenem la mini excavadora Lipai com a exemple per introduir els principals avantatges de rendiment:\n1. El sistema hidràulic adopta un sistema variable de control de potència completa de 3 bombes per assegurar el joc complet i la utilització de la potència del motor. El sistema hidràulic pot distribuir i utilitzar raonablement el cabal, que canvia i millora el rendiment de la miniexcavadora.\n2. Compta amb un dispositiu reductor de motor d'un sol toc, que pot ajudar a reduir el consum de combustible i el cost d'ús quan el motor està inactiu temporalment.\n3. L'ús de bomba de pistó variable axial amb transmissió de potència pot canviar la pressió i el cabal del sistema segons la càrrega del sistema hidràulic. Pot mantenir la funció d’alta força d’excavació i conversió ràpida d’operacions, i fer un major ús de la potència del motor per treballar i millorar considerablement l’eficiència de treball.\n4. El motor està equipat amb un dispositiu de flama d'emergència, que pot disparar-se automàticament quan la pressió de l'oli baixa de manera anormal, per evitar els danys catastròfics causats per un consum excessiu d'oli o la negligència del conductor.\n5, L’ús del sistema hidràulic “CLSS compensat per pressió” i la tecnologia d’ajust de moviment es poden basar en la intenció del conductor d’aconseguir un funcionament precís i treballar de manera més eficient.\n6, la rotació sense cua pot completar fàcilment la rotació de 360 ° en un entorn estret, una bona adaptabilitat i un funcionament més segur.\n7. L'aplicació de la tecnologia de microordinadors intel·ligents de la CPU pot controlar l'estat de treball del vehicle en qualsevol moment, alarmar la falla, realitzar interaccions amigables entre persones i màquines i millorar considerablement el manteniment i l'eficiència del treball.\n8, el dispositiu de compensació de pressió integrat global, quan l’acció del compost de l’excavadora quan els components executius no interfereixen els uns amb els altres, millora l’eficiència del treball, redueix el temps d’operació.\n9. El sistema de detecció de càrrega pot subministrar el flux requerit de l'actuador segons l'angle de la nansa. Quan el sistema no funciona, el desplaçament de la bomba principal es pot reduir a una petita quantitat, cosa que pot reduir el consum de combustible.\n10, d'acord amb l'estructura d'enginyeria humana, el baix soroll i les baixes vibracions poden reduir la fatiga de la conducció i millorar l'eficiència del treball.


Masgrau diu que ja s'han tornat bona part dels diners que l'exmembre de la junta es va emportar del CF Arenys | Ràdio Arenys 91.2FM\nEsports Futbol Dimarts 11 de setembre del 2018\nMasgrau diu que ja s'han tornat bona part dels diners que l'exmembre de la junta es va emportar del CF Arenys\nMés de 300 arenyencs assisteixen a …\nEl presdient del CF Arenys ho va confirmar diumenge al programa El Dominical.\nXavier Masgrau afirma que ja s’ha recuperat bona part dels més de 5.000 euros que van desaparèixer i que hi ha voluntat per part d’aquest ex-membre de junta, per retornar quan abans aquests diners. Recordem que aquesta situació va ocasionar un retard en el pagament de les mensualitats a alguns dels entrenadors, inclòs algun membre de junta.\nEn relació a la salut econòmica del club, Masgrau ha assegurat que està sanejada, gràcies a la implicació de terceres persones externes al club, que davant la greu situació de tresoreria que vivia el club a causa d’aquest desfalc econòmic, van reaccionar fent aportacions desinteressades.\nEl president va aprofitar la visita als estudis de la ràdio, per reclamar la subvenció de l’ajuntament corresponent a la temporada passada i a aquesta, que segons va afirmar, encara no s’ha pagat al club de futbol.


La representació teatral descansa sobre un acord tàcit entre públic i actors que gestiona la il•lusió del fet escènic i consisteix a acceptar que el que ocorre en l’escenari és una forma de veritat consentida durant el temps de la representació.\nEn la quotidianitat la realitat també es construeix mitjançant pactes i representació de rols. Mitjançant convenis no escrits ens relacionem amb els altres i establim acords temporals per a la construcció de realitats. D’esta manera participem de la creació d’un espai públic basat en la representació.\nEl director i dramaturg lisboeta André E. Teodosi i l’artista plàstic Javier Núñez Gascó proposen en Workshop: Obra completa/Fuera de acto una ruptura d’acords i la creació de nous pactes. Amb este objectiu i amb el ferm desig que les obres canvien i actuen com a catalitzadors depenent del contingut amb que s’òmpliguen, es planteja un laboratori-de-construcció en què cada participant puga aportar idees i interpretacions, un taller teòric pràctic organitzat per l’EACC i dirigit a persones amb interés especial en les arts plàstiques i escèniques.\nEs tractarà de rellegir els rols que funcionen dins de les arts escèniques en relació amb el display expositiu, els modes de reconeixement de l’objecte, la seua possibilitat de produir acció i la càrrega performativa generada per l’observador. En definitiva, es treballarà sobre la possibilitat d’inversió de sentit en l’objecte artístic, la capacitat de dotar-lo d’intenció i actuació, i com això afecta la mirada condicionada de l’espectador.\nEl taller se celebrarà en el mateix espai expositiu que albergarà la mostra posterior Fuera de acto, i es convidarà els participants a col•laborar en la construcció del que pretén ser una exposició diferent. Les aportacions immediates generades durant el diàleg entre els participants, l’artista plàstic i l’expert en dramatúrgia serviran per a configurar les accions que es realitzaran en la inauguració de l’exposició.\nPARTICIPANTS: màxim 20 persones\nDATA: del 26 al 30 de gener de 2015\nTERMINI D’INSCRIPCIONS: Fins al 23 de gener, per correu electrònic actividades@eacc.es\nFORMA DE PAGAMENT: A la recepció de l´EACC\nDilluns i dijous de 16 a 20.00 h\nDimarts i dimecres de 12 a 20.00 h\nDivendres de 18 a 22.00 h\nLLOC: Espai d’Art Contemporani de Castelló (EACC)